**Regulamentul oficial al concursului de scurtmetraje cu teme anticorupţie**

**#ETIC (Elevii Transmit Integritatea cu Camera)**

1. **Organizator şi obiective**

**#ETIC (E**levii **T**ransmit **I**ntegritatea cu **C**amera**)** este un concurs local de film adresat elevilor de liceu, care are ca scop conștientizarea tinerilor cu privire la efectele pe care le are corupția asupra societății, atitudinea ce trebuie adoptată faţă de astfel de fapte și modalitățile de sesizare a acestora, prin implicarea activă în realizarea unor filme de scurtmetraj cu tematică anticorupţie, folosind orice mijloc de filmare audio/video. **Participarea NU presupune plata vreunei taxe.**

Concursul este organizat de **Direcţia Generală Anticorupţie – Serviciul Judeţean Anticorupţie Călărași**, cu sediul în Călărași, bd. Republicii nr. 50, județul Călărași, denumită în continuare „Organizator”. Concursul se desfăşoară cu sprijinul unor parteneri locali, Primăria Municipiului Călărași și Inspectoratul Școlar Județean Călărași, denumiţi în continuare „Parteneri”,.

Participanții la concurs sunt obligați să respecte termenii și condițiile prezentului Regulament (denumit in continuare „Regulament”). Regulamentul va fi accesibil pe toată perioada concursului accesând site-ul Direcţiei Generale Anticorupţie, la adresa [www.mai-dga.ro](http://www.mai-dga.ro), cel al Inspectoratului Şcolar Judeţean Călărași la adresa [www.isj-cl.ro](http://www.isj-cl.ro), precum și cel al Primăriei Municipiului Călărași [www.primariacalarasi.ro](http://www.primariacalarasi.ro), secțiunea Integritatea instituțională.

Organizatorul își rezervă dreptul de a opri Concursul în orice moment, de a modifica prezentul Regulament, urmând ca astfel de schimbări să intre în vigoare numai după anunțul prealabil de prezentare a acestor modificări pe site-urile: [www.mai-dga.ro](http://www.mai-dga.ro), [www.isj-cl.ro](http://www.isj-cl.ro) și [www.primariacalarasi.ro](http://www.primariacalarasi.ro)

Organizatorul își rezervă dreptul de a modifica termenul limită pentru înscrierea filmelor de scurtmetraj, cu condiția să anunțe în prealabil acest lucru pe [www.mai-dga.ro](http://www.mai-dga.ro), [www.isj-cl.ro](http://www.isj-cl.ro) și [www.primariacalarasi.ro](http://www.primariacalarasi.ro)

**2. Perioada desfășurării concursului**

Concursul se va desfășura în perioada **03.04.2023 – 30.05.2023**

Formularele de înscriere (conform modelului din anexa 1 la prezentul Regulament) completate se trimit prin poştă (în original) sau se depun, împreună cu filmele, inscripţionate pe suport optic de tip CD-R, DVD-R sau DVD+R, însoţite de titlul filmului, la sediul Serviciului Judeţean Anticorupţie Călărași, aflat la adresa: mun. Călărași, bd. Republicii nr. 50, județul Călărași, tel: 0242/306.168, **cel mai târziu până la data de 22.05.2023**, **orele 15.00.** Formularele de înscriere şi filmele primite după această dată nu vor fi luate în considerare.

Filmele care respectă Regulamentul concursului vor fi **jurizate** **în perioada 23.05.2023-26.05.2023**

În **perioada 26.05-30.05.2022, cu ocazia Zilei aniversare a D.G.A.,** se va organiza **gala de premiere**, la care vor fi invitaţi, toţi participanţii la concurs. Cu această ocazie, **la Sala de proiecții a Primăriei Călărași** vor fi proiectate filmele declarate câștigătoare.

**3.Reguli de înscriere în competiţie**

Concursul este deschis tuturor **elevilor înscrişi în instituţiile de învăţământ de pe raza municipiului Călărași în clasele IX-XII**, indiferent de naționalitate, rasă, etnie, sex, religie ori alte criterii.

Participanții se pot înscrie în concurs **în echipă**, de câte **maxim 3 elevi**, cu condiția ca **fiecare echipă să beneficieze de coordonarea unui cadru didactic din instituția de învățământ în care sunt înscriși şi să obţină acordul părinţilor pentru participarea la concurs**.

Concursul **#ETIC** se desfăşoară la o singură categorie: filme de scurtmetraj cu temă anticorupţie realizate cu orice mijloc de filmare de elevii de liceu. *Concursul presupune realizarea, unui film de scurtmetraj de maxim 5 minute (300 de secunde), care va avea ca subiect* ***corupţia şi/sau efectele acesteia,******consecințele implicării în fapte de corupție, modalități de sesizare a faptelor de corupție*.** Fiecare elev sau grup de elevi (echipă) poate concura cu un singur film, care să abordeze unul sau mai multe dintre următoarele subiecte:

a) urmările corupției asupra viitorului tinerilor – filme care ilustrează modul în care corupția afectează modul de viață, viitorul și nivelul de trai al tinerilor;

b) atitudinea ce trebuie adoptată faţă de faptele de corupţie – filme care ilustrează refuzul funcționarului public de a primi mită sau reacția cetățeanului atunci când i se cere mită;

c) modalitățile de sesizare a faptelor de corupție – lucrări care ilustrează modalitățile prin care pot fi sesizate faptele de corupție (apel Call-center anticorupţie 0800.806.806, denunț, plângere).

Fiecare participant/echipă trebuie să completeze **Formularul de înscriere/consimţământ** (Anexa 1 la prezentul Regulament), care implică acceptarea prezentului Regulament. Ȋn cazul participanţilor minori, părinții trebuie să își dea acordul scris pentru participarea acestora la concurs. Formularul de înscriere/consimţământ pentru minori va fi completat, așadar, și de către părinţii acestora.

**În formularul de înscriere/consimţământ vor fi completate datele fiecărui membru al echipei de realizare a filmului, indiferent de rolul acestuia în realizarea filmului (scenograf, regizor, cameraman, actor ş.a.)**. Se va completa un singur formular de înscriere/consimţământ pe echipă.

Vor participa la concurs toate filmele trimise până la expirarea termenului limită de depunere **22.05.2023, ora 15.00**), care respectă tema propusă de Organizator şi **care îndeplinesc următoarele** **condiţii**:

1. sunt creaţii personale/originale ale celor care le-au trimis;
2. sunt filmate folosind orice mijloc de filmare, cel puţin la o calitate HD (la rezoluție 1280\*720) sau Full HD (1920\*1080) și de preferat în format MP4 sau AVI;
3. au o durată de maximum 5 minute (300 de secunde) incluzând şi genericul;
4. nu sunt purtătoare de drepturi de autor (în privinţa imaginii și a conținutului audio) care să împiedice difuzarea lor;
5. sunt trimise/depuse împreună cu Formularele de înscriere/consimţământ completate pentru fiecare membru al echipei;
6. respectă tema dată: **corupţia şi/sau efectele ei**, **consecințele implicării în fapte de corupție,modalități de sesizare a faptelor de corupție.** (filmele realizate fără a respecta tema concursului nu vor fi luate în considerare);
7. nu conţin mesaje cu tentă rasistă, xenofobă, imagini sau mesaje indecente sau cu caracter explicit jignitor pentru anumite categorii de persoane, precum şi mesaje cu trimitere directă la partide politice ori la persoane publice identificate sau identificabile;

**Toate condițiile de participare sunt obligatorii. Nerespectarea oricărei condiţii duce la descalificarea filmului din concurs.** Filmele vor trebui să treacă de preselecţia juriului; nu toate filmele vor fi selectate şi premiate, ci doar cele considerate de juriu ca îndeplinind criteriile enunţate în prezentul Regulament.

Este interzisă trimiterea filmelor de scurtmetraj pentru care participanţii la concurs nu deţin drepturi de autor sau nu au acordul autorului pentru a utiliza respectivele materiale. **De asemenea, este interzisă menţionarea numelor sau prezentarea elementelor de identitate vizuală ale oricărei persoane juridice din Romania sau din străinătate (ex. publicitate mascată), precum şi utilizarea denumirii unei instituţii publice din Romania sau din străinătate în alt context decât cel care vizează îndeplinirea atribuţiilor conferite de lege acelei instituţii**. De asemenea, este interzisă utilizarea numelui ori imaginii unor persoane publice din **Romania sau din străinătate.**

Organizatorul nu va lua în considerare filmele de scurtmetraj pe care le consideră obscene, provocatoare sau care încalcă în vreun fel Legea drepturilor de autor sau alte legi româneşti în vigoare la data Concursului.

**Filmele de scurtmetraj trimise trebuie sa fie originale şi să respecte tema Concursului.** Organizatorul nu îşi asumă răspunderea pentru niciun film de scurtmetraj ori pentru părţi din acesta însuşit în mod ilegal de către concurenţi. Concurentul este unic responsabil pentru orice consecinţe, directe sau indirecte, care pot apărea ca urmare a participării în concurs cu filme de scurtmetraj acre nu respectă condiţiile de concurs.

**4.** **Drepturi de autor**

Filmele transmise trebuie să fie originale, realizate de concurenţi, să nu mai fi apărut vreodată în mass-media şi **să nu fi concurat într-o competiţie similară**.

**Autorii filmelor trebuie să se asigure că toate persoanele care apar în imagini sunt, de asemenea, de acord cu difuzarea filmului.** În situaţia în care, în filmul realizat, pe lângă membrii echipei participante, apar şi alte persoane identificate sau identificabile, realizatorii au obligaţia de a obţine consimţământul scris al acestora pentru difuzarea, cu titlu gratuit, a imaginilor de către Organizator, care se va depune odată cu formularul de înscriere.

Prin înscrierea în concurs, participanţii îşi dau acordul implicit ca filmele realizate să fie folosite, cu titlu gratuit (fără niciun fel de obligație din partea Organizatorului concursului), dacă organizatorii consideră necesar acest lucru. Trimiţând un film, participanţii sunt de acord cu termenii şi condiţiile din acest Regulament şi se supun acestora, devenind singurii răspunzători pentru conţinutul şi materialele trimise.

**5. Drepturi şi obligaţii**

**Organizatorul** are următoarele **drepturi**:

1. Organizatorul nu consideră, în mod automat, că trimiterea unui film de scurtmetraj reprezintă o garanţie că aceasta va participa la concurs.
2. Organizatorul îşi rezervă dreptul de a nu aproba în concurs materialele care nu se încadrează în tema impusă sau care nu respectă regulile şi condiţiile de înscriere.
3. Organizatorul îşi rezervă dreptul de a decide dacă, în ce condiţii şi unde vor fi făcute publice filmele de scurtmetraj trimise de participanţi. Aceste materiale devin libere de orice pretenţii emise de o persoana sau un grup de persoane, prin transmiterea lor de către concurenţi, putând fi utilizate în orice scop legitim de către Organizator, **fără obligaţia de a acorda compensaţii pentru utilizarea lor.**

Prin înscrierea în concurs, **participanţii** îşi asumă următoarele **obligaţii**:

1. Să nu folosească imagini ori materiale audio pentru care nu deţin drepturi de autor sau nu au acordul scris al autorului pentru a le utiliza;
2. Să nu folosească mesaje cu tentă rasistă, xenofobă, imagini indecente sau cu conţinut jignitor pentru anumite categorii de persoane, precum şi mesaje cu trimitere directă la partide politice ori la persoane identificate sau identificabile;
3. Să se înscrie în Concurs folosind date de contact valide şi complete, astfel încât să poată fi contactaţi de Organizator;
4. Să fie de acord să primească mesaje informative legate de Concurs din partea organizatorilor;
5. Participanţii sunt de acord să cedeze în favoarea Organizatorului toate drepturile de utilizare asupra fiecărui film de scurtmetraj trimis, pe o perioadă nedeterminată, în conformitate cu Legea nr. 8/1996 privind dreptul de autor şi drepturile conexe, cu modificările şi completările ulterioare, cesiunea fiind nelimitata teritorial, înţelegând prin aceasta că îşi produce efecte în orice teritoriu de pe mapamond.
6. **Criterii de notare şi premii**

Criteriile după care vor fi analizate şi notate filmele câștigătoare sunt:

* originalitate și creativitate – 1-5 puncte;
* încadrarea în tematica impusă – 1-5 puncte;
* claritatea mesajului transmis şi posibilitatea de mobilizare a publicului – 1-5 puncte;
* calitatea imaginii şi a sunetului – 1-5 puncte;
* calitatea interpretării rolurilor de către protagonişti - 1-5 puncte.

Unde 1 este nota minimă iar 5 este nota maximă.

Juriul este format din **5** (cinci) membrii, un reprezentant al Serviciului Județean Anticorupție Călărași, un reprezentant al Primăriei Municipiului Călărași, un reprezentant al Inspectoratului Școlar Județean Călărași, un reprezentant al postul local de televiziune și un reprezentant al Consiliului Județean al Elevilor Călărași.

**Premii:**

Premiile I, II şi III, se acordă în urma jurizării din perioada 23.05.2023 – 26.05.2023 şi sunt oferite de **Primăria municipiului Călărași**, constând într-o **bicicletă** pentru fiecare membru al echipelor câștigătoare și materiale promoționale pentru ceilalți participanţi, cu o valoare totală de aproximativ **20.000 lei cu TVA.**

Nu este posibilă înlocuirea premiului oferit cu valoarea sa în bani.

Profesorii coordonatori ai tuturor elevilor/echipelor înscriși/înscrise în concurs vor primi diplome/adeverințe de participare, materiale promoționale cu mesaje anticorupție, iar coordonatorii celor trei echipe declarate câștigătoare vor fi premiați cu câte o tabletă. De asemenea, vor primi diplome autorii filmelor premiate.

1. **Înştiinţarea câştigătorului**

Rezultatele finale vor fi anunţate în **perioada 26.05-30.05.2023** (în funcție de disponibilitatea sălii), în cadrul proiecţiei filmelor de scurtmetraj participante la competiţie, proiecție ce va avea loc în Sala pusă la dispoziție de către organizatori.

De asemenea, filmele premiate vor putea fi mediatizate și la posturile locale de televiziune. Echipele participante vor fi contactate în prealabil, telefonic sau prin e-mail, pentru a fi invitaţi la gala de premiere. Autorii filmelor declarate câştigătoare, vor confirma acceptarea premiului, la data organizării concursului.

Autorii filmelor declarate câştigătoare care nu pot fi contactaţi până la această dată vor pierde premiul. În acest caz, premiul va fi acordat autorilor filmului care urmează în clasament. După confirmarea acceptării premiului, autorii filmelor declarate câştigătoare vor trebui să pună la dispoziţia organizatorului copii ale actelor de identitate ale membrilor echipei.

Autorii filmelor declarate câştigătoare vor intra în posesia premiului în cel mult 30 de zile calendaristice de la data când le-a fost adus la cunoștință că materialul înscris de ei în concurs este câștigător, în baza actelor de identitate și în urma semnării, în original, a unui proces-verbal de predare-primire. **Modalitatea de împărţire a premiului între membrii echipei este strict responsabilitatea şi alegerea acestora.**

Predarea premiului poate fi un eveniment public. Prin participarea la acest concurs, participanții (iar în cazul minorilor și reprezentanții lor legali) sunt de acord ca, în cazul în care vor câștiga, numele și prenumele, fotografia lor și instituția de învățământ la care sunt înscriși să poată fi făcute publice și folosite de către Organizator în diverse materiale de presă, audio, video, fără nici un fel de plată aferentă.

Autorii filmelor declarate câştigătoare vor semna o declarație în acest sens, conform celor solicitate de către Organizator.

1. **Litigii**

Eventualele litigii apărute între Organizator şi participanţii la prezentul concurs se vor rezolva pe cale amiabilă sau, în cazul în care aceasta nu va fi posibilă, litigiile vor fi soluţionate de instanţele judecătoreşti române competente.

Eventualele sesizări legate de desfăşurarea concursului vor fi transmise pe adresa organizatorului: [calarasi.dga@mai.gov.ro](mailto:calarasi.dga@mai.gov.ro) sau prin poştă, la adresa: Serviciul Judeţean Anticorupţie Călărași, mun. Călărași, bd. Republicii nr. 50, județul Călărași, cel mai târziu până la data de 22.05.2023 (data poştei). Sesizările ulterioare nu vor mai fi luate în considerare.

1. **Prelucrarea şi protecţia datelor personale**

Prin înscrierea la Concurs, participanţii îşi exprimă **consimţământul expres şi neechivoc** pentru activitatea de prelucrare a datelor cu caracter personal (nume, prenume, vârstă, număr de telefon, e-mail, instituţia de învăţământ la care sunt înscrişi) de către Organizator în scopul: validării, acordării şi înmânării premiilor către câştigători.

Datele personale ale participanţilor sunt confidenţiale şi vor fi folosite doar pentru buna desfăşurare a Concursului în condiţiile prezentului Regulament. Organizatorul va dezvălui o parte din datele personale colectate, respectiv nume, prenume, vârstă, instituţia de învăţământ, în activităţile de promovare aferente Concursului (televiziune, radio, presă, alte materiale tipărite). Organizatorul se obligă ca o astfel de dezvăluire de date personale să se limiteze numai la câştigătorul premiilor oferite în cadrul Concursului.

Astfel, pe baza consimţământului liber exprimat, câştigătorul va participa la activităţi publicitare relevante, iar numele, prenumele şi imaginea sa vor fi utilizate gratuit de către Organizator şi parteneri, în scopul publicitar amintit. Câştigătorul are dreptul de a refuza utilizarea acestor date în activităţile de promovare aferente Concursului, printr-o simpla adresa de refuz transmisă Organizatorului.

Tuturor participanţilor la Concurs le sunt garantate drepturile în conformitate cu Regulamentul (UE) nr. 679/2016 privind protecția persoanelor fizice în ceea ce privește prelucrarea datelor cu caracter personal şi privind libera circulație a acestor date, respectiv dreptul de a primi informații clare și inteligibile, dreptul de a solicita accesul la datele cu caracter personal, dreptul de intervenţie asupra datelor, dreptul de opoziţie, dreptul de a nu fi supus unei decizii individuale, dreptul de a solicita ştergerea acestora şi dreptul de a se adresa justiției. Pentru exercitarea drepturilor mai sus menționate, precum şi pentru orice alte informații suplimentare referitoare la prelucrarea datelor cu caracter personal în cadrul Direcției Generale Anticorupție, persoanele interesate se pot adresa Organizatorului la adresa de e-mail [calarasi.dga@mai.gov.ro](mailto:calarasi.dga@mai.gov.ro) sau prin poştă, la adresa: Serviciul Judeţean Anticorupţie Călărași, mun. Călărași, bd. Republicii nr. 50, județul Călărași, precum şi Responsabilului cu protecția datelor din cadrul Direcţiei Generale Anticorupţie, la adresa de e-mail: [protectiedate.dga@mai.gov.ro](mailto:protectiedate.dga@mai.gov.ro) sau pot trimite o cerere în atenția Responsabilului cu protecția datelor la adresa: Bucureşti, Şoseaua Olteniţei nr. 390A, sector 4.

**10. Dispoziţii finale**

Participarea la concurs presupune acceptarea implicită a prevederilor prezentului Regulament de Concurs.

Regulamentul concursului va fi accesibil pe toată perioada concursului accesând site-urile: [www.mai-dga.ro](http://www.mai-dga.ro), [www.isj-cl.ro](http://www.isj-cl.ro), precum și cel al Primăriei Municipiului Călărași [www.primariacalarasi.ro](http://www.primariacalarasi.ro), secțiunea Etica și integritate, precum şi la adresa Organizatorului: Serviciul Judeţean Anticorupţie Călărași, bd. Republicii nr. 50, județul Călărași, în fiecare zi lucrătoare din perioada de organizare a concursului, între orele 08:00 – 16:00 sau în urma unei solicitări la adresa de e-mail [calarasi.dga@mai.gov.ro](mailto:calarasi.dga@mai.gov.ro), cu subiectul „Regulament concurs #ETIC”.

Detalii cu privire la organizarea concursului se pot obţine la numărul de telefon 0242/306.168 în fiecare zi lucrătoare din perioada de organizare a concursului, între orele 08:00 – 16:00, precum şi la adresa de email [calarasi.dga@mai.gov.ro](mailto:calarasi.dga@mai.gov.ro), cu subiectul „Concurs #ETIC”.

ORGANIZATOR:

**Direcţia Generală Anticorupţie – Serviciul Judeţean Anticorupţie Călărași**

*Anexa 1 la Regulamentul concursului #ETIC*

Nr. \_\_\_\_\_ / \_\_\_\_\_\_\_\_\_\_\_\_\_\_\_

**FORMULAR DE ÎNSCRIERE/CONSIMŢĂMÂNT**

**Profesorul îndrumător:**

|  |  |
| --- | --- |
| Numele şi prenumele |  |
| E-mail şi telefon |  |
| Instituţia de învăţământ |  |
| Adresa instituţiei |  |
| Semnătura |  |

**Coordonatorul echipei (elevul coordonator)**

|  |  |  |  |  |  |  |
| --- | --- | --- | --- | --- | --- | --- |
| Numele şi prenumele | |  | | | | |
| E-mail şi telefon | |  | | | | |
| Data naşterii | |  | | | | |
| Clasa/ Instituţia de învăţământ | |  | | | | |
| Semnătura | |  | | | | |
| Numele şi prenumele părintelui/tutorelui legal | |  | | | | |
| Consimţământul\* părintelui/tutorelui legal pentru participarea copilului minor la concurs (semnătura) | |  | | | | |
| **Componenţa echipei** | | | | | | |
| Nr.  crt. | Nume şi prenume/ Semnătura | | Rol în cadrul echipei | | Numele şi prenumele părintelui/tutorelui legal | Consimţământul\* părintelui/tutorelui legal pentru participarea copilului minor la concurs (semnătura) |
| 1. |  | |  | |  |  |
| 2. |  | |  | |  |  |
| 3. |  | |  | |  |  |
| **TITLUL FILMULUI** | | | |  | | |
| Echipamentul video cu care s-a filmat (marca, model) | | | |  | | |
| Alte programe folosite la editarea filmului (denumire, versiune) | | | |  | | |

**Observaţii:**

1. Prin semnarea acestei fișe, participanţii îşi dau acordul implicit ca filmele realizate să fie folosite, cu titlu gratuit (fără niciun fel de obligație din partea Organizatorului concursului); toți membrii echipei de concurs (iar pentru participanții minori, și părinții/tutorii legali ai acestora) declară că au citit și sunt de acord cu Regulamentul concursului.
2. Participanții se pot înscrie în concurs individual sau în echipă, cu condiția ca fiecare participant/echipă să beneficieze de îndrumarea unui cadru didactic din instituția de învățământ în care sunt înscriși.
3. Premiul are aceeaşi valoare, indiferent de numărul membrilor unei echipe; **modalitatea de împărţire a premiului între membrii echipei este strict responsabilitatea şi alegerea acestora**.
4. Filmele transmise trebuie să fie originale, realizate de concurenţi, să nu mai fi apărut vreodată în mass-media şi să nu fi concurat într-o competiţie similară. *În situaţia în care, în filmul realizat, pe lângă membrii echipei participante, apar şi alte persoane identificate sau identificabile, realizatorii au obligaţia de a obţine consimţământul scris al acestora pentru difuzarea, cu titlu gratuit, a imaginilor de către Organizator.*

***\**** *Prin semnarea acestui formular de înscriere, părintele/tutorele legal al copilului minor îşi exprimă acordul ca fiica sa/fiul său să participe la toate activitățile desfășurate în cadrul concursului* ***#ETIC******E****levii* ***T****ransmit* ***I****ntegritatea cu* ***C****amera, inclusiv să apară într-un spot/film. Concursul este organizat de Direcţia Generală Anticorupţie (D.G.A.) – Serviciul Judeţean Anticorupţie Călărași (S.J.A. Călărași) în parteneriat cu Inspectoratul Şcolar Judeţean Călărași și Primăria Mun. Călărași. Totodată, prin semnarea acestui formular, părintele/tutorele legal acordă dreptul de a reproduce, prezenta și răspândi în lumea întreagă și pe durată nelimitată în orice format media tradițional sau electronic, imaginea copilului minor, rezultată în cadrul activităţilor desfăşurate de acesta în concursul #****ETIC****. Fotografiile/filmările realizate în cadrul acestei campanii vor fi proprietatea Direcţiei Generale Anticorupţie (D.G.A.). Părintele înțelege și este de acord că nu va primi nicio compensație materială sau de altă natură pentru aceste fotografii/filmări.*

*Datele personale ale participanţilor, cuprinse în prezentul* ***Formular de înscriere/consimţământ*** *sunt confidenţiale şi vor fi folosite doar pentru buna desfăşurare a Concursului. Tuturor participanţilor la Concurs le sunt garantate drepturile în conformitate cu Regulamentul (UE) nr. 679/2016 privind protecția persoanelor fizice în ceea ce privește prelucrarea datelor cu caracter personal şi privind libera circulație a acestor date, respectiv dreptul de a primi informații clare și inteligibile, dreptul de a solicita accesul la datele cu caracter personal, dreptul de intervenţie asupra datelor, dreptul de opoziţie, dreptul de a nu fi supus unei decizii individuale, dreptul de a solicita ştergerea acestora şi dreptul de a se adresa justiției. Pentru exercitarea drepturilor mai sus menționate, precum şi pentru orice alte informații suplimentare referitoare la prelucrarea datelor cu caracter personal în cadrul acestui concurs, persoanele interesate se pot adresa Organizatorului la adresa de e-mail* [*calarasi.dga@mai.gov.ro*](mailto:calarasi.dga@mai.gov.ro) *sau prin poştă, la adresa: Serviciul Judeţean Anticorupţie Călărași, bd. Republicii nr. 50, județul Călărași, precum şi Responsabilului cu protecția datelor din cadrul Direcţiei Generale Anticorupţie, la adresa de e-mail:* [*protectiedate.dga@mai.gov.ro*](mailto:protectiedate.dga@mai.gov.ro) *sau pot trimite o cerere în atenția Responsabilului cu protecția datelor la adresa: Bucureşti, Şoseaua Olteniţei nr. 390A, sector 4.*